Республикэм и къалащхьэм ИлъэсыщIэм зыхуегъэхьэзыр
Къалэ администрацэм зэхилъхьащ ИлъэсыщIэм ирихьэлIэу ирагъэкIуэкIын хуей лэжьыгъэхэм и планыр, апхуэдэу къалэ инфраструктурэм щыщу ягъэщIэрэщIэн хуейхэм я спискэр.
Иджыпсту предприятэхэмрэ IуэхущIапIэхэмрэ я дыхьэпIэхэр, унэ щIыбхэр зыхуей хуагъазэ, ягъэщIэращIэ. Гулъытэ хэха хуащI рекламэмрэ информацэмрэ я Iэмэпсымэхэр къэгъэсэбэпыным, иджырей уэздыгъэхэр фIэдзэным. Налшык и ут нэхъыщхьэ псоми илъэсыщIэ псейхэр щагъэув (псори зэхэту ахэр 12 мэхъу). ДызыхуэкIуэ махуэ зыбгъупщIым къриубыдэу Ленинымрэ Кулиевымрэ я уэрамхэм уэздыгъэ щхъуэкIэплъыкIэхэр щыфIадзэнущ.
Нэгузыужь Iуэхухэм я пэублэу щытынущ ветеранхэмрэ тылым щылэжьахэмрэ папщIэ дыгъэгъазэм и 17-м ирагъэкIуэкIыну илъэсыщIэ пшыхьыр. Дыгъэгъазэм и 23-м, 24-м, 25-м къалэм и къэфапIэ унэшхуэм сабийхэм я зэхыхьэхэр щрагъэкIуэкIынущ икIи абыхэм къекIуалIэ цIыкIухэм тыгъэхэр хуащIынущ. 2015 гъэм дыгъэгъазэм и 26-м щегъэжьауэ 2016 гъэм щIышылэм и 10-м нэсыху къалэм спорт зэхьэзэхуэ зэмылIэужьыгъуэхэр къыщызэрагъэпэщынущ.
ИлъэсыщIэ программэхэр ягъэхьэзыр къалэм къедза жылагъуэхэми — Кэнжэ, Хьэсэней, Белэ Речкэ къуажэхэм щэнхабзэхэмкIэ я унэхэми.
Хабзэ зэрыхъуам тету «ИлъэсыщIэмкIэ дынохъуэхъу, дыщалъхуа къалащхьэ!» илъэсыщIэ концерт нэхъыщхьэр Абхъазым и утым щрагъэжьэнущ дыгъэгъазэм и 31-м сыхьэт 18-м. 2016 гъэм щIышылэм и 1-м сыхьэт 00-м а утым илъэсыщIэ салют щатынущ.
